《燕燕吟》
清代·钱孟钿

燕燕复燕燕，将雏画梁畔。玉楼朱户灿如银，翩翩弄影梨花院。

春去烟雨中，花落云巢空。螵蛸悬绣闼，蟪蛄悲秋风。

暄凉一转烛，沧海森丛木。他时舞馆金缸凝，今日颓垣蔓草绿。

谢公墩上牧儿耕，华表柱头野鸢啄。逝水不可回，春晖去难续。

莫奏雍门琴，剩有唐衢哭。白杨风起乌夜啼，燕子还来问华屋。

作者简介：钱孟钿，字冠之，号浣青，武进人。尚书、谥文敏维城女，巡道崔龙见室。有《浣青诗草》、《鸣秋合籁集》。